
A MALADAPTÍV ÉTKEZÉSI MAGATARTÁSOK ÉS AZ ÖNEGYÜTTÉRZÉS KÉTFAKTOROS MODELLJÉNEK A KAPCSOLATA A PERFEKCIONIZMUSSAL ÉS ÉRZELEMSZABÁLYOZÁSSAL

A dolgozat fő témája az egyes maladaptív étkezési magatartások (visszafogott, kontrollálatlan és érzelmi evés) és az önegyüttérzés, illetve önkritikusság kapcsolatának vizsgálata volt a perfekcionizmussal és érzelemszabályozással együtt, melyeket ebből a nézőpontból korábbi kutatások még nem vizsgáltak. A kutatás célja az adaptív perfekcionizmus maladaptív étkezési magatartásokban megjelenő szerepének vizsgálata, emellett az önegyüttérzés hiányának megjelenése és szerepe a maladaptív étkezési magatartásokban, mindezeket a perfekcionizmus két formája (adaptív és maladaptív) és a velük együtt járó érzelemszabályozási stratégiákkal való összefüggésben vizsgálva.
A dolgozat hipotézisei a perfekcionizmus két típusa és az önegyüttérzés két faktora közti kapcsolatra irányultak, egyes érzelemszabályozási stratégiák közvetítő szerepét feltételezve. Ezen túl két további hipotézis a perfekcionizmus egyes formáinak maladaptív étkezési magatartások megjelenésében betöltött előrejelző szerepét, és ebben egyes érzelemszabályozási stratégiák közvetítését, illetve a maladaptív étkezési magatartások az önegyüttérzés két profiljának kialakulásában való előrejelző szerepét, és ebben a kapcsolatban a perfekcionizmus két formája általi közvetítést feltételezik.
A kutatásban összesen 158 fő (133 nő, 25 férfi) vett részt, online önkitöltős (anonim) kérdőívcsomagot töltöttek ki. Néhány szociodemográfiai kérdés (nem, kor, párkapcsolati státusz. végzettség) megválaszolása után a Majdnem Tökéletes Skálát, a 21 Tételes Háromfaktoros Evési Kérdőívet, az Önegyüttérzés Skálát és a Kognitív Érzelemreguláció-Kérdőívet töltötték ki. Az adatok Jamovi 2.4.14 statisztikai programmal lettek feldolgozva.
A dolgozat egyedi eredménye az adaptív perfekcionizmus prediktor szerepe az önkritikusság kialakulásában (a várttal ellentétesen nem az önegyüttérzést jósolta be). Továbbá a statisztikai eredmények alapján az adaptív perfekcionizmus nincs hatással a maladaptív étkezési magatartásokra. Az eredmények alapján pedig az önegyüttérzés hiányát, az önkritikusságot bejósolja a maladaptív perfekcionizmus, valamint a ruminációval, mint maladaptív érzelemszabályozási stratégiával, és a maladaptív étkezési magatartásokkal (különösen a kontrollálatlan evéssel) is szignifikáns kapcsolatban van.
 



